LidanRubinov/Halacha-QA huggingface dataset:
שאלה: צורות בקוסמוס: הבנתי שעל פי התורה הקב"ה ברא את כל הכוכבים בשבילנו. הבנתי שהכוונה בעיקר למזלות. אבל האם יש משמעות לכל הצורות שיש בחלל כמו נביולות וכל מיני צורות יפות שאי אפשר לראות מכדור הארץ. מה המשמעות או המטרה שלהם ביקום? והאם יש לנו מה לחפש שם? (ואני לא מדבר על חיזרים) כמו כן, כתוב שהקב"ה נתן שמות לכל הכוכבים איפה אפשר לראות את השמות? והאם יש איזושהי מפה של מעבר לכוכבים שרואים מפה?
תשובה: "כי אראה שמיך ומעשה אצבעותיך - מה אנוש כי תזכרנו?" - אחד מן הדברים שגורמים לנו לפלא זה הגודל של הבריאה, כשכל הגודל הזה תלוי ומושפע ממעשה האדם. זה בא להעמיק בציור שלנו את הגודל שיש בנו. הגילוי של הכוכבים השונים וכניסה לפרטים היא בשביל להעצים את הנשמה האלוקית שנמצאת בתוכנו. מבחינת הקב"ה אין הבדל בין לבנות עולם שיש בו כוכבים או עולם מצומצם כפי שעולמנו מצומצם. עיקר ההתעסקות בידיעות על הכוכבים נוגע לעצם העמידה מול הגודל האלוקי. נורמאלי וטבעי שמאור אין סוף יברא עולם אין סופי. החידוש של העולם הזה הוא הגבולות וצמצום האור שיש בו. הכניסה לפרטים והידיעה של כל המדע סביב הכוכבים יש בו ערך מצד מה שרואים כיצד הקב"ה אור אין סוף בורא עולם מתואם להפליא, עולם שיש בו חכמה ויכולת אין סופיית.
שאלה: תפילה ליוצא להפלגה בים: איזו תפילה יש להתפלל לפני שיוצאים להפלגה?
תשובה: בזמן ההפלגה יש לברך תפילת הדרך כמו כל יוצא לדרך. לדעת הגרש"ז אוירבך ניתן בברכת הדרך להוסיף מילים כפי רצונך שקשורים למאורע כך שאם אתה מרגיש צורך אתה יכול להוסיך מילים הקשורות להפלגה. אולם בעצם אן בזה צורך כל כך כי תפילת הדרך כוללת את כל סוגי הדרכים, וכן נאמר בה "ותצילנו. וכל מיני פורענויות".
שאלה: סוכריות שנקנו לאחר הפסח: קניתי בשוק מחנה יהודה סוכריות ואני לא יודע אם עשו עליהם מכירת חמץ, האם אפשר לסמוך שעשו?
תשובה: בדרך כלל סוכריות אינם חמץ ולכן אין לחשוש.
שאלה: עבודת בית המקדש בשבת: ידוע שאין שבות במקדש ועבודת הקורבנות דוחה שבת ויו"ט בגדול. אני יודע שלומדים את זה מהכתוב "במועדו". השאלה שלי היא למה? כלומר, למה בבית המקדש עובדים בשבת, הרי על פי ההגיון הפשוט דוקא בבית המקדש השבת הייתה צריכה להישמר ביתר שאת, לא?
תשובה: הרב מאיר שמחה מדווינסק כתב בפרשיותיו על התורה, פרשת כי תשא, שלפני חטא העגל עם ישראל היו ברמה רוחנית כל כך גבוהה שבה לא רק עצם עבודת המקדש דוחה שבת אלא גם הכשר מצווה, בנין המקדש, דוחה שבת. לאחר חטא העגל משה רבינו, בפרשת ויקהל כשהוא כינס את כל כלל ישראל, ציווה אותם קודם על שבת ורק לאחר מכן על בניין המשכן. בתקופה שחיים וחשים גילוי שכינה, אזי גם כששוחטים או מבעירים אש אין בזה זלזול, מפני שחשים את התגלות האלוקות. אחרי החטא אנו בבחינת הסתר ולכן עבודת הבניה של המשכן לא דוחה שבת. אבל במשכן עצמו נמצאים ברמה כה גבוהה והעבודה היא ב'ספרה' רוחנית כל כך גבוהה, ולכן לא שייך פה זלזול בשבת.
שאלה: נטילת כמוסות וטיפות בשבת: האם מותר בשבת ליטול כמוסות או טיפות להגברת חלב אם, אם כן, מדוע? מהו העיקרון שלפיו נקבע האם מותר ליטול כדורים בשבת או לא?
תשובה: בתרופות רגילות חכמים גזרו גזירה שמא ישחוק סימנים. אולם היות ובמקרה זה לקיחת הכדורים היא לצורך תנובת החלב של התינוק - כל איסורי דרבנן נדחים אצל תינוק. וכל שכן במקרה זה שהחלב הוא מזונו של התינוק
שאלה: ברכת על פרי לאחר ברכת שהכל: כאשר אני סועד את ליבי בתפוח אדמה מבושל וסוג אחד של בשר, על תפוח האדמה אני מברך "בורא פרי האדמה" ועל הבשר אני מברך "שהכל", כאשר אני מכוון על כל סוג של מאכל. האם אני צריך לברך על פרי "בורא פרי העץ" לאחר ברכת "שהכל", אפילו אם כוונתי במחשבתי בברכת שהכל לכל סוג של מאכל, לפי התיאור של: מג"ע א"ש?
תשובה: ח תיקנו ברכה מיוחדת לכל סוג מאכל. אם היית מברך על תפוח שהכל, בדיעבד יצאת ואינך צריך לברך העץ. אולם אם ברכת שהכל על כוס מים ואתה רוצה לאכול תפוח, עליך לברך עליו בורא פרי העץ.
שאלה: שמירת עיניים: הנתונים הם כאלה: 1. אני לחלוטין לא מצליח לשמור על קדושת העיניים באינטרנט. 2. אני חייב להשתמש באינטרנט לצורך עבודתי. 3. אין לי אפשרות להתקין רימון או משהו דומה. אם יש עצות או הכוונות זה מאוד יעזור להציל נפש אחת מישראל.
תשובה: אם אתה תתייחס להסתכלות לא ראויה המביאה להרהורים רעים בלב כמו להכניס אשה לעשות עבירה בבית הכנסת מול ארון הקודש, אזי לא תהיה מסוגל לחטוא. אם אתה נשוי בוודאי שאינך רוצה שאשתך תהרהר באנשים אחרים. אם כן, איך אתה יכול לעשות לה מה שאתה לא רוצה שהיא תעשה לך. וגם אם אינך נשוי, הלא תנשא בעזרת ד'. הכשלונות מראים שאין יראת שמים שלמה. וצריך לחזק את יראת השמים שתהיה מוחשית לזכור בכל רגע שרבונו של עולם רואה אותך ממש. לזכור את גדולתו ואת טובו. ואז אין כלל משיכה לעבירה אלא להפך היא לא רצויה. ככל שהיראה תתגבר כן יתמעטו הכשלונות. ואת היראה צריך לחזק לא רק מטעם זה. אם כן, הדבר העיקרי להעמיק ולחזק את יראת ד'. חזק ואמץ.
שאלה: חולי מעיים לגן עדן: שמעתי שכתוב בגמרא שיש שלושה סוגי אנשים שגן העדן מובטח להם, ואחד מסוג האנשים האלה הם חולי מחלות מעיים, האם זה נכון?
תשובה: לא, נזכר שייסורים מזככים את האדם ומזכים אותו להיפטר מעונש הגיהנם ולהיכנס לגן עדן. אמנם נזכר שהחולי המצער ביותר הוא חולי מעיים (שבת יא. ). וטעם הדבר, כי בחולי מעיים יש גם צער של הגוף וגם צער בושה שיוצא מהאדם ריח רע והוא נזקק להתפנות גם כשהוא יושב בין הבריות, ובזה סובל ייסורים רוחניים. וכן אמרו שרוב צדיקים מתים בחולי מעיים ונזכר בגמ' כי חולי המעיים מזכך את כל האכילות שנאכלו בזמן החיים שלא בדרך הראויה. מובן שעיקר עבודת ד' היא לא ע"י ייסורים אלא ע"י תורה ומצוות ומעשים טובים. וכל ישראל יש להם חלק לעולם הבא.
שאלה: תפילה להכרת משרד הביטחון: אני עומדת לפני הכרעה מאוד חשובה בשאלה האם יכירו בי כאלמנת משרד הביטחון. אחרי למעלה משבע שנות דיונים בבימ"ש, על משרד הבטחון להודיע בימים הקרובים האם יכיר בי כאלמנת משרד הביטחון. אם יחליט לא להכיר בי, יתן בית המשפט את פסיקתו. רציתי לדעת, איזו ברכה או תפילה או פרק מתאים ויסייע לי בתפילתי?
תשובה: ניתן לומר פרק פ"ב בתהילים. להתפלל תפלת שמנה עשרה ולכוון במיוחד בברכת השנים ובברכת השיבה שופטינו כבראשונה.
שאלה: הטבלת כלים בבריכת דגים: לחברי ישנה בריכת דגי נוי גדולה. כמות המים בבריכה לפחות 5000 ליטר. בריכה זו בחצר. בפעם הראשונה מילאו את הבריכה במים שאובים. ישנו כמובן תהליך אידוי וכמו כן הבריכה מתמלאת ממי הגשמים בזמן החורף, האם מותר להטביל כלים בבריכה זו?
תשובה: ניתן להתיר רק במקרה שאפשר לעשות אומדנה ברורה שרוב המים השאובים התאדו מן הבריכה, והמים שנמצאים בה כרגע רובם הגיעו ממי גשמים.
שאלה: נדר ללמוד לפני מבחן: רציתי לשאול אם נדירת הנדר הבאה הינה בגדר נדר שיש מחוייבות להתיר, ואם נחשב כנדר כיצד ניתן להתיר. הבטחתי לעצמי (איני זוכרת אם בלשון אני מבטיחה או בלשון אני נודרת נדר ש.) שאם אעבור מבחן מסויים שהיה לי מאוד קשה להתמודד איתו אני מבטיחה שבסמסטר הבא אני אלמד טוב יותר ואעבור לפני כל שיעור על החומר הקודם, לא הצלחתי לעמוד בהבטחה ואכן ללמוד כל פעם לפני השיעור. האם מדובר בנדר או כדי שידובר על נדר צריך להבטיח לקיים מצווה?
תשובה: אם לא מדובר בלימודי קודש אין לחשוש שמדובר בנדר.
שאלה: אונן הממתין להגעת הנפטר מחו"ל: אדם שטס לחו"ל לניתוח ונפטר בניתוח בימי ספירת העומר. זמן הטסתו לישראל לקבורה תארך מספר שעות ימים. האם לקרוביו האוננים מותר לקיים מצוות?
תשובה: כל עוד שהמת לא נקבר קרוביו נחשבים אוננים ואין להם לעשות מצוות עשה.
שאלה: קדימות טובת הציבור על פני היחיד: יהודי בכור ממהר בערב פסח למנין בו מתקיים סיום. בדרך מתבקש להשלים מנין בבית כנסת בו אין סיום. אם ישלים מנין לא ישתתף בסיום ויאלץ לצום, מה נדחה מפני מה? לענ"ד נראה שטובת הציבור קודמת לטובת היחיד.
תשובה: השאלה מורכבת. אומנם בעקרון צדקת שטובת הציבור עדיפה אולם לא בכל מחיר ולא כל ציבור. אם אותו בית כנסת, שאין בו מניין וגם לא סיום, פרש מבית כנסת גדול יותר, בו יש מנין ורב המלמד בו תורה וגם עורך סיום, האם חייב אותו בכור לצום כדי לאפשר לאותם 9 פורשים להתפלל במניין?
שאלה: גילגול נשמות: 1. אם הנפש עוברת הרבה גילגולים כדי לתקן את החטאים הקודמים, אז למה יש גיהנום? 2. האם אדם יכול לדעת מה הוא בא לתקן בגילגול?
תשובה: 1. אנחנו מאמינים בשכר ועונש. על כל מצוה ודבר טוב שאדם עושה הוא זוכה לשכר ועל העברות והדברים שאינם טובים הוא מקבל עונש. השכר לאחר פטירת האדם נקרא גן עדן, והעונש גיהנום. גלגול נשמות קשור לתורת הנסתר. איננו יודעים בדיוק מהו גלגול ומה קורה בו. אבל וודאי שעל אדם לשלם על מעשיו אף אם יצטרך אחר כך לתקן את מה שקילקל. 2. כפי שכתבתי, עניין הגלגולים קשור לתורת הנסתר. האדם אינו צריך להעסיק עצמו מה הוא בא לתקן אלא בתפקידו בעולם הזה. אדם צריך להכיר את עצמו ולראות למה הוא נוטה, ועל פי זה ידע מהו תפקידו בעולם.
שאלה: נתינת שמן למאור לעילוי נשמת רחל אימנו: כשהייתי בקבר רחל לאחרונה, קראתי תפילה שהיתה תלויה שם על הקיר. לקראת סיום הקטע כתוב שם: "והנני בלי נדר נותן שמן למאור לנשמת רחל אמנו. ונשמת רבי מאיר בעל הנס, ונשמות כל הצדיקים והחסידים." רציתי לדעת למה הכוונה? ומה צריך בדיוק לעשות ע"מ ל"בצע" את נתינת השמן למאור?
תשובה: אם קראת את נוסח התפילה - כדאי להתנדב לבית כנסת כסף לצורך הוצאות התאורה ולומר שזה לכבוד רחל אימנו. ואם תזדמני פעם שניה ותקראי שוב את אותה תפילה, כדאי לדלג על אותם המילים שיש בהם משום התחייבות המגבילה אותך. דרך אגב: בשנות קדם, טרם היה אור החשמל, היה מקובל להדליק אור בשמן ולכן תקנו נדר זה בסוף התפילה אולם בימינו אין זה מקובל וראוי לתרום צדקה או לעשות מעשה חסד אחר ולא להתנדב מה שלא מקובל היום. וכדאי להעיר על כך לממונים.
שאלה: דינו של קצה לחם: אנחנו נוהגים שלא לאכול את הקצה של הלחם, מה לעשות בו? האם זה ר לעטוף בשתי עטיפות ולזרוק או אולי לתת לציפורים?
תשובה: עניין זה של קצה הלחם אינו מוזכר בהלכה. עדיף לאכול את כל הלחם ולא להשחית אוכל שראוי לאכילת אדם. במקרה שבכל זאת זורקים, עדיף לתת לציפורים מאשר לזרוק את הלחם כשהוא עטוף לפח.
שאלה: אמירת תהילים בזמן עשיית דברים אחרים: אחד מתחביבי גדולים הוא תפירה. מלאכת התפירה מרגיעה אותי. בזמן שאני תופרת יוצא לי לחשוב הרבה ולעיתים אני חושבת מחשבות לא רצויות. כדי להנצל ממחשבות אלו אני אומרת פרקי תהילים בעל פה בזמן שאני תופרת, מסדרת סיכות או מארגנת בד. האם מותר לי להגיד תהילים בזמן שאני עושה מלאכות אחרות?
תשובה: לא רק שמותר אלא אף רצוי מאוד. ומסופר על צדיקים רבים שהיו אומרים תהילים או לומדים תורה תוך כדי מלאכתן.
שאלה: עלי הבשור חוזר : לכבוד הרב יהודה הלוי עמיחי שאלנו: קנינו שמונה חסות של עלי הבשור בערב שביעי של פסח בכולם היו תולעים ולא מעט, שירדו רק על ידי השריה במי סבון ושטיפה. איך אומרים שרק ראוי להשרותם? והרב השיב: לדעתנו, יש לשטוף את כל הירקות תחת זרם מים, או כפי שכותבות החברות על השקית, לא העיתונים קובעים אלא מה שכתוב על השקית הוא המחייב, מוכרים לאדם מוצר ואומרים לו שישלים את הפעולה, ולפי מה שכתוב יש לעשות. סליחה כבוד הרב, האם התכוונת לומר שאין לסמוך על פרסומי הרבנות?
תשובה: אינני אומר לסמוך או לא. מהפרסום של הרבנות אפשר לקבל מידע כללי אולם הנחיות מדוייקות יש לדעתי לבצע כפי שהחברות כותבות, מכיוון שיש דברים משתנים ויש פעמים שיש שנויים בהוראות, ועל כן נראה לי שהכיתוב המחייב כל אדם הוא רק מה שפורסם על המוצר. הרבנות הראשית נותנת לך מסגרת כללית באיזה רמה החברה נמצאת אבל לא הנחיות מפורטות. ברור שאם כתוב בהנחיות הרבנות הראשית שיש לבדוק עלה עלה כנגד האור פרושו שדין החסות הללו הוא ככל חסה שנמכרת בשוק, והרבנות בעצם פוסלת את המוצר אבל כיצד לשטוף לדעתי יש לנהוג לפי הנכתב ולא לפי פרסומים כלליים. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: טלית לרווק בן 50: מנהגנו לא להתפלל בטלית בתור רווק. עד מתי? גם אם נראה שהבחור כבר לא יתחתן או שאפשר להצטרף למצווה מגיל מסוים? מוזר לראות בן אדם בן 50 ללא טלית.
תשובה: אין שום בעיה שבחור יתעטף בטלית לפני החתונה, ואף יש בזה מצווה.
שאלה: האם ריבה מחו"ל כשרה?: האם ריבת קיזיל שהובאה מחו"ל ואין עליה חותמת של אף גוף רבני, היא כשרה? רכיבים: קיזיל, סוכר, מים, חומרי טעם וריח.
תשובה: מאחר וקשה לדעת מה הכניסו לריבה, אין לאכול שום מאכל המיוצר בחו"ל ואין עליו אישור כשרות (אם הוא מיובא צריך להיות גם אישור של הרבנות) או אישור של הרב המקומי על כשרותו.
שאלה: נקיות לתפילין בבוקר : אני סובל מכאבי בטן והליכות מרובות לבית הכיסא בבוקר, בכל בוקר. ולפעמים לא מניח תפילין בבוקר בגלל זה אלא בשעות הצהריים יותר. האם זה מותר? לרוב איני מניח בבוקר. אני מתעורר והכל אבל מנוע להניח בגלל נקיות בתפילה.
תשובה: תפילין צריכות גוף נקי. אתה אנוס ואתה נוהג היטב שאתה דוחה את הנחת התפילין. אולי תלך לרופא שיתן לך עצה ותרופה. אם רופא רגיל לא יועיל בנושאים מעין אלו כדאי גם לקבל עצות מרופאים טבעוניים והומופאטיים. רפואה שלמה.
שאלה: אשתי שכחה להדליק נרות שבת: היות שהיינו מוכנים לקראת שבת מוקדם מאד - אני הלכתי ללמוד בבית המדרש, ואילו אשתי יצאה קצת עם הילדים. בעקבות כך, שכחנו להדליק נרות שבת. מה עלינו לעשות?
תשובה: אין צורך לעשות שום דבר. לפי הרב פרנק האור החשמלי גם יכול לשמש כנרות שבת. אז יוצא שבסך הכל שכחתם לברך על נרות שבת אבל לא מדובר שנשארתם בחושך.
שאלה: תבנית שאפו בה עוגיות חלביות ונקניקיות: תבנית שבעבר היתה פרווה. אפינו בה עוגיות חלביות. ולאחר כמה חודשים (היות שבדרך כלל התבנית היתה פרווה - שכחנו) אפינו בה בצק ממולא בנקניקיות. מה דין התבנית?
תשובה: יש להכשיר את התבנית - כבולעו כך פולטו. עליכם לנקות אותה היטב ולאחר מכן לשים אותה בתנור בחום המקסימלי.
שאלה: השבת אבידה לגרב בבניין מגורים: אני גר בבנין רב קומות ומצאתי גרב על החבל כביסה. בהנחה שזה נחשב לדבר עם סימן, כי ניתן תמיד להציג את הגרב השניה, האם צריך להכריז על דבר כזה? נראה לי קצת מגוחך להכריז על גרב פשוטה. בדרך כלל, מי שנופל לו מהחבל הולך למטה לשכנים לחפש או מפקיר את זה מיד. (דרך אגב שאלתי את מי שגר בדיוק מעלי וזה לא שלו, כנראה שזה של מישהוא מהקומות העליונות). האם צריך להכריז?
תשובה: אם אתה סבור שהבעלים התייאשו אין צורך להחזיר.
שאלה: זמירות בסעודות שבת: האם, ישנה בעיה הלכתית, בכך שאנשים דופקים על השולחן לפי קצב בעת הזמירות בסעודת שבת, דבר הנגרם כתוצאה מההתלהבות אותה הם חשים במהלך שירת שירי שבת? כמו כן, מה לגבי ריקודים בשבת? אשמח באם הרב יוכל, לצרף טעמים ומקורות לעיון ולהרחבה.
תשובה: אין לתופף בשבת. ריקוד מותר רק לצורך מצוה, כגון: שמחת תורה או מי שהשבת אצלו דומה לכלה.
שאלה: לשמור ספר זוהר שמצאתי: באחד הימים, דווקא בשבת קודש, בעת עבודתי (לגילוי נאות, אני חילוני עובד בביטחון) מצאתי זרוק ומונח לבדו בדד ספר הזוהר הקודש הוצאה 2004. אספתי אותו לביתי. (1) האם מותר לשמור בביתי ספר זה? (2) כמובן שאיני מבין דבר בו, האם עליי למסור אותו לבית הכנסת או מקום קדוש? (3) האם מציאתו מסמלת דבר מה עבורי? אשמח לתשובות במהרה.
תשובה: אתה יכול לשמור אותו ואף ללמוד בו, אך רק בעזרת ת"ח מוסמך לדבר, או לתתו למי שמעוניין או לביכנ"ס וכדו'.
שאלה: גילוח בספירת העומר לאבי הבן: נולד לי בן בשעטו"מ בשבת והברית תהיה בשבת הקרובה, האם מותר להתגלח ולהסתפר בערב שבת לכבוד הברית?
תשובה: כן. מזל טוב.
שאלה: מעשר כספים כת למטפלת: חמותי טיפלה בת בילדי הקטן. לא כל עבודה מתאימה לה בגלל מצב בריאותי ולכן היא לא עבדה עד אז. בנוסף, הם נמצאים בחובות בגלל עסק שכשל ובו הושקעו כל החסכונות. לאחרונה פוטרתי מעבודתי ולכן אין לנו צורך (וגם לא הרבה יכולת) להוציא כסף על הטיפול בילד ורצינו להשאירו בבית עמי. האם נוכל להמשיך את העסקתה של חמותי ולשלם לה מכספי המעשר? עניין אחר: האם קמחא דפסחא נחשב כמעשר?
תשובה: כיון שחמותך במצב כלכלי לא טוב אפשר לתת לה לשמור על ילדך ולשלם לה מכספי מעשר, שכן יכלת להשאיר את ילדך בבית. וקמחא דפסחא ענין בפני עצמו הוא.
שאלה: זריקת חמץ לפח אשפה: עיינתי בתשובה לגבי זריקת חמץ לפח ציבורי. ועדיין איני מבין, הגם שהפח הוא כביכול לא שייך לאף אחד הרי מוזכר שצריך לפורר לרוח או לזרוק לים ואפילו לים יש אומרים שצריך לפורר וזריקה לים אינה מספקת. אם כן, מה הועיל בזריקה לפח שגם אם נאמר שאינו שייך לעייריה או לחברת הפינוי (על אף שהוא מובא בפסח למקום שאינה מקום ציבורי אלה פרטי) הרי שחמץ זה נמצא בעיין בפסח והוא לא מבוער בשום צורה. ועוד, האם ניתן לאדם בפסח להרים חמץ ולאמר איני רוצה לקנותו הרי רשותו קונה מן ההפקר ברגע שהוא שם וסוגר מפני אחרים? אשמח גם למקורות שאוכל גם אני לעיין בדבר להבין יותר לעומק.
תשובה: בנוגע לשאלה הראשונה עליך להסתכל בשו"ע סימן תמ"ה, סעיף ג'. השאלה היא האם זריקה לפח היא כמו הנחה במקום הפקר שמועיל ולא צריך לעשות עוד פעולה של לפורר לרוח או שפח ציבורי מוגדר כהנחה במקום של שותפות. סברה נוספת להקל בפח ציבורי, משום שכל אשפה עומדת להיפנות ונחשב ששמתי במקום שהדבר עומד להיות מושלך. החיוב לפורר ברוח הוא רק במקום שלא שמתי במקום שהיה החמץ יכול להיות נאבד עד השעה השישית. לגבי השאלה השניה הענין יותר מורכב. הרמב"ם פוסק שאדם שקונה חמץ בפסח עובר בלאו. על דברי הרמב"ם האלו יש דיון ארוך כיצד עובר בלאו הרי אדם לא יכול לקנות איסורי הנאה. ונחלקו האחרונים האם מדובר דווקא בקונה מגוי, שהחמץ לא אסור בהנאה ולכן שייך שם ממש קנין, לעומת אחרונים שאמרו שמדובר גם בקונה מישראל. ואם כן רואים ברמב"ם שמי שעושה מעשה שנראה כקנין, גם אם לא מצליח לקנות, יש בכך איסור. עיין בכל זה ברמב"ם הלכות חמץ ומצה, פרק א', הלכה ג'. ועיין עוד בסימן תמח, סעיף ב', בנוגע לגוי שמביא חמץ ליהודי ושם לו אותו בחצר.
שאלה: שיחות לבטלה לשם כיבוד קרובי משפחה: האם בכדי ליצור קשרים אישיים ולהתחבר עם משפחתו של בעלי, במטרה לכבד אותו ואותם, עליי להשתתף בשיחות בטלות אותן הם נוהגים לערוך, שכל מטרתן הוא להעביר זמן לבטלה (כדוגמת: דיון על טעמו של חטיף במבה בטעמים)?
תשובה: לא צריך להיות שותף בשיחות שלא מענינות אותך. החברות עיקרה לויה בחן, במאור פנים ובהתעניינות אחד בשני. לכן גם אם את לא שותפה בשיחות שלא מתאימות לנפשך את יכולה להיות מוערכת ואת יכולה להיות אהובה על משפחת בעלך. כדאי שבהתנהגות שלך לא תתנשאי ולא יצא ממך מוסר אפילו במרומז.
שאלה: מזון בחדר השירותים: ידוע לי שאסור לאכול מזון שהוכנס לחדר השירותים. מה הדין לגבי כניסה לשירותים עם מזון בפה סגור, בשעת לעיסתו?
תשובה: יש להמנע גם מכך.
שאלה: להיכנס לבניין על ידי חילול שבת של יהודי: ביום שבת נתקעתי מחוץ לבניין שהכניסה אליו חשמלית ובו נמצאה הדירה בה שהיתי. לא יכולתי להיכנס משום חילול שבת. כאשר הגיעה אישה ופתחה את דלת הבניין תוך חילול שבת ביקשתי ממנה להחזיק רגע את הדלת כל עוד היא פתוחה כדי שאוכל להיכנס. האם נהגתי כשורה?
תשובה: לכתחילה אין לעשות זאת אלא אם מדובר בנוכרי שפותח את הדלת. אולם בדיעבד אם המעשה נעשה, הוא פחות חמור מחילול שבת דאורייתא, כיוון שפתיחת דלת חשמלית אסורה מדרבנן.
שאלה: להיות משפחת אומנה: אנחנו כרגע בבדיקה על להיות משפחה אומנה לילדים אשר הוריהם לא יכולים לגדלים. רציתי לשאול את הרב: א.מהי דעת תורה בנושא הנ"ל? ב. האם ישנם איסורים שונים, כגון: נגיעה, יחוד (לציין שמדובר בילדים קטנים בגילאי 0.5-3 שנים)?
תשובה: כל המגדל יתום בתוך ביתו כאילו ילדו. יתום אינו רק מי שהוריו מתו אלא גם מי שהוריו אינם יכולים לגדלו. אם הילד מגיע בגיל צעיר מאוד וגדל ככל בן משפחה, היחוד מותר.
שאלה: ריבת תותים חתוכים: סבתי נתנה לנו ריבת תותים שאינם מרוסקים אלא חתוכים. לאור הממצאים של השנים האחרונות בתותים, האם מותר לאכול מריבה זו? האם מותר לתת לילדים עד גיל מסויים?
תשובה: אם התותים אמנם נשטפו והורידו את עלי הכותרת היטב אלא שלא ריסקו, נראה שריבה שבושלה היא כדין כל דבר שעבר ובישל ואפשר להקל, לא רק לקטנים. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: עירוי חלב על סיר בשרי: איך מכשירים סיר בשרי שעירו עליו חלב חם מאוד מכלי ראשון שהורד מהאש?
תשובה: הגעלה רגילה על ידי הכנסת הסיר למים רותחים.
שאלה: ממזרות מנישואין לאחר השואה: אשה שבעלה נעלם בשואה והיא ילדה ילדים לאיש אחר. 1. מה דין הילדים? 2. מה דין הנכדים? 3. האם ממזרות עוברת ב"ירושה"? 4. מה אם כלל לא ברור שאותה אשה התחתנה עם בעלה הראשון כדת משה וישראל?
תשובה: על הילדים לפנות לדיין מוסמך או לרב הראשי הרב שלמה עמאר שליט"א.
שאלה: טעם אבלות בספירת העומר: 1. האם בימי העומר צריך לנהוג דווקא מנהגי אבלות? 2. האם אסור לשמוח בימים אלה? 3. מה ההבדל בין "לא לשמוח" לבין "להתאבל"? 4. מדוע תיקנו דווקא לא להסתפר להתגלח חתונה. ואילו לטייל ללכת לים מותר, והאם יש מקום להחמיר גם בהם או שדי לנו במה שתקנו חכמים ואין מקום להחמיר מעבר?
תשובה: לגבי ספירת העומר מוזכר בהלכה שלא נושאים נשים, לא מסתפרים ולא יוצאים במחולות. אולם שאר דיני אבילות לא נוהגים בספירת העומר. אין מניעה לברך שהחיינו או ללבוש בגדים חדשים. האבילות בספירת העומר היא פחות חמורה מהאבילות בשלושת השבועות. דיני האבילות על חורבן המקדש מוזכרים כבר בגמרא, ואילו האבילות על תלמידי ר' עקיבא אינה מוזכרת בתלמוד ואף לא מובאת ברמב"ם, אלא התחילה כמנהגי קהילות שהתקבלו על כלל ישראל.
שאלה: משמעות עשיית שידוך!: הכרתי בין חברתי הטובה לבחור והם התארסו בשעה טובה! רציתי לבקש מהרב אם יוכל לכתוב לי על משמעות העניין של להיות כלי לשליחות חשובה זו! על מה אני צריכה להתכוון ולהתפלל בחתונתם ובכלל מה צריכות להיות המחשבות שלי. אשמח מאוד לתשובתך.
תשובה: במדרש כתוב שהקב"ה עוסק בדבר שהוא כל כך קשה ליצירה, "בת פלוני לפלוני". את זכית להיות השותפה של הקב"ה בדבר הכל כך מופלא. בניית בית זו יצירה חדשה שבאה לעולם ואת זכית להיות שותפה ביצירה זו. עלייך להתפלל שהיצירה המופלאה הזו תהיה יצירה נצחית שאהבה ושכינה נמצאת בתוכה. שיהיה לבית הזה הרבה ילדים וילדות, בנים ובנות שיהיו צדיקים וצדקניות ויאירו באישיותם את כל סביבתם.
שאלה: בעיה כספית לאדם שתורם כספים: אני אדם נשוי 3 ילדים. אני תורם ועוזר המון לאנשים גם בסתר ולא בכדי לקבל פיצוי למרות שכתוב התורם יקבל תמורה. שאלתי, למה בכל זאת במקום שמצבי יהיה יותר טוב מצבי נהייה יותר גרוע, לא רק שלא קיבלתי גם לא שומרים לי על הקיים ואני מרגיש שעשיתי עד כה רק טעות. אבקש תשובה למה זה מגיע לי?
תשובה: כאשר מאמינים בהשגחה האלוקית, יודעים שכל מה שקורה לאדם מחושב. אנו לא יודעים מה הוא עשה בעבר ומה הוא עושה בהווה. ראשית כל אנו מצדיקים את הדין. בתחנון אנו אומרים "ואתה צדיק על כל הבא עלינו כי אמת עשית ואנחנו הרשענו". אנו לא באים בתלונות כלפי שמיא. לאחר מכן אדם צריך לפשפש במעשיו ולראות אולי יש דברים שנעשו ואינם ר. או שנדמה לו שעשה טוב ובאמת זה לא ר. כשם שכשבאה צרה לעם ישראל צריך לפשפש במעשים ולשאול למה באה עלינו הצרה הזו. לך לחכם במקום מגוריך ותפרוש בפניו את ההתנהגות שלך כדי שיעזור לך לראות, אולי יש דברים שצריך לתקן.
שאלה: שעון בממיר של הוט: בשבת אני מסתכלת על השעון שמופיע בממיר של הוט, האם מותר?
תשובה: אם אינך צריכה לעשות שום פעולה בשביל זה אלא זה מוצג כל השבת, מותר.
שאלה: הכשרת נקניקיות: האם צריך להכשיר נקניקיות? כי יש בבית שלי נקניקיות וכתוב עליהם כשר אבל לא כתוב מוכשר.
תשובה: מאחר והנקניקיות מעובדות, הרי שהכשרות על האריזה אומרת שגם מלחו אותם לפני שהפכו אותם לנקניקיות.
שאלה: שמיעת לשון הרע לשם עזרה נפשית: לי ולחברתי הייתה חברה משותפת שניתקה קשר באופן לא יפה. בימים האחרונים יצא לחברתי להתכתב איתה במקרה, ההתכתבות הייתה מכוערת וחברתי נפגעה. היא רצתה לספר לי מה אותה חברה כתבה לה אך אני העדפתי שלא לשמוע מפאת לשון הרע. אך אני לא לגמרי בטוחה, ידוע שלעיתים יש צורך לפרוק מה שיושב על הלב (ובמיוחד כך אצל נשים). האם עליי להקשיב לה כעזרה נפשית? עלי לציין שאני מכירה היטב את אותה חברה ואת תכונותיה, והדברים אינם בגדר חידוש בשבילי.
תשובה: אם השמיעה היא לא כדי לספק סקרנות אלא כדי לדעת את המציאות על מנת לעזור, אזי השמיעה אינה נכנסת לקטגוריה של לשון הרע. זה כמו שמפרסמים על מישהו שהוא גזלן, שאם עושים זאת כדי שאנשים אחרים יישמרו ולא יינזקו, זה נחשב לתועלת ולא נכנס לגדר של לשון הרע. במקרה דנן, אם מטרת השמיעה היא כדי לעזור לה, אין כאן גדר של לשון הרע.
שאלה: לימודים אקדמאיים במוסד חילוני: אני אברך נשוי, ברוך השם. השאלה שמאוד מעסיקה אותי והייתי מעוניין שהרב יענה לי עליה - יש מקצוע שאני מעוניין ללמוד - גרפיקה. לא מצאתי את התחום הזה במוסד דתי בארץ ולכן אני נאלץ להחליט בין שני מכללות חילוניות, מכללת ספיר בשדרות ומכללת אשקלו,ן שיש שם את המקצוע. במכללת ספיר יש את המקצוע ברמה גבוהה מאוד וייחודית ובאשקלון יש את המקצוע ברמה פחותה יותר. האם ואיפה לדעת הרב רצוי שאלמד, ואם בכלל? הנק הן: במכללת ספיר עלול להיווצר מצב של מרצות שמתלבשות בצורה חשופה (גופיות וחולצות צמודות). בשניהם יש כיתה מעורבת של בנים ובנות (בספיר עלול להיווצר מצב של יותר בנים מבנות ביחס לאשקלון) (במכללת ספיר יש 3 מרצות כאלו). אשמח לתשובה מפורטת מה ביכולותי לעשות מבחינת ההלכה וגם מבחינת רוח ההלכה?
תשובה: אסור להכנס למצב שמביא לאסורים. על כן, אם אתה חושב שבמקום מסויים אתה עלול לבוא לידי עבירה יש להמנע מללמוד שם. אך אם אתה סבור שתוכל ללמוד שם ואתה יודע להימנע מלהתבונן במה שאסור ולא תבוא לידי הרהורים רעים אתה יכול ללמוד שם. ואם אתה מסופק עליך להמנע וללמוד במקום זה ולבחור מקום אחר.
שאלה: להתאמן לריקוד בימי ספירת העומר: אני מארגנת ריקוד לחתונה, האם מותר להכין את הריקוד ולהתאמן עליו בימי ספירת העומר?
תשובה: האימון מותר.
שאלה: כיבוי אור בצבא: אני חייל שמשרת בשח"ם. לפעמים אחד המפקדים בדרגה יחסית בכירה אומר לי שהוא הולך ושאני אכבה אחר כך את האור בחדר שלו, אולי כנראה שאנשים לא יראו שיצא מוקדם, ויסגור את הדלת.אז אני מחכה קצת וסוגר אחריו. האם יש בכך בעית גזל שהאור דלוק סתם? מצד אחד, מה אני אגיד לו? ניסיתי לומר לו בצחוק שהפעם אני לא מוכן וכו אז הוא אמר אני אפטר אותך. גם נראה לי בצחוק אבל הוא אמר את זה. האם מבחינתי יש בעיה? לא מדובר בהרבה זמן אולי מקסימום כחצי שעה שהאור דלוק עד שאני מכבה אותו ולפעמים אולי פחות. האם אני צריך להשיב משהו, וכיצד הרי אני חייל? מה ממליץ הרב לעשות אולי בפעם הבאה? כל פעם זה מפריע לי כשזה קורה. איך ניתן להשיב אם צריך בכלל?
תשובה: על מי מוטלת האחריות לכיבוי האור? במידה והאחריות לכבות את האור היא עליך, הרי שעליך לכבות את האור כמה שיותר מוקדם אם לא משתמשים בו. אולם אם האחריות לכיבוי האור מוטלת על המפקד והוא רק מבקש ממך כטובה אישית לכבות במקומו את האור, אז זה לא חיוב שמוטל עליך והפשיעה היא של המפקד.
שאלה: שנת אבל וחתונה: ברצוני להתחתן עם בן זוגי בחודש אוגוסט 2010. סבו של בן זוגי נפטר בתאריך 17 באוקטובר 2009 ואמו של בן זוגי בשנת אבל. האם בכל זאת ניתן להתחתן בזמן זה מבחינת האם ובן זוגי והצד הזה של משפחתם,הייתי רוצה שמשפחתו תשמח באירוע שלנו או שעדיף לחכות עד סוף תקופת האבלות?
תשובה: סליחה על האיחור בתשובה לא יכולתי לענות מקודם. ניתן להתחתן בתוך שנת האבל של אם החתן, ואם החתן יכולה להשתתף בכל החתונה כי יש לה תפקיד לארח את האורחים בתור אמו של החתן. לאחים של האמא מותר להשתתף בחופה ואם אין להם תפקיד הם לא משתתפים בסעודה ובשאר השמחה. אך אין זו סיבה לדחות את החתונה. מזל טוב מצוה להקדים את החתונה ולא לאחר.
שאלה: תפילה למציאת זיווג: האם ישנה תפילה מיוחדת לזיווג (שניתן להתפלל גם על הרוצה זיווג)?
תשובה: יש תפלות מאוחרות על זיווג. אולם את יכולה להתפלל בלשון שלך, בסוף שמונה עשרה לאחר הפסוק "יהי לרצון אמרי פי וכו' ".
שאלה: כשרות של עסק הפתוח בשבת: עסק שפתוח בשבת יש לו כשרות של רבנות, היתכן?
תשובה: ייתכן שהאוכל כשר ובשבת לא מבשלים אלא רק מגישים אותו, אולם ברור שזה מריח לא טוב.
שאלה: שבועה בבן אדם אחר לא בכוונה: א. לפני מספר ימים שמעתי שני נערים מדברים כאשר אחד אמר לחברו שהוא לא עישן אף פעם והוא גם לא יעשן אף פעם. ואז החבר שלו אמר לו בצחוק:"תשבע" ואז הוא גם ענה לו בצחוק:"באמא שלך". האם זה נקרא שבועה? ב. אם משהו נשבע שלא יעשה משהו אף פעם אבל הוא אמר את זה בלי לשים לב, האם זה נקרא שבועה?
תשובה: א. מקרה זה אינו נחשב שבועה. ב. בשביל ששבועה תחול צריכים שיהיו פיו וליבו שווים. ולכן אם לא חשב באותו רגע על מה ששפתיו הוציאו - אין זו שבועה. אולם אם הוציא בשפתיו לשון שבועה והוא שם לב למה שאמר - הרי שזו שבועה למרות שלא הזכיר שם ה' בשבועתו.